
	ОТНОСНО:
	Проект на Постановление на Министерския съвет за изменение и допълнение на Постановление № 66 на Министерския съвет от 1996 г. за кадрово осигуряване на някои дейности в бюджетните организации



УВАЖАЕМИ ГОСПОДИН МИНИСТЪР - ПРЕДСЕДАТЕЛ,

УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 1 и ал. 2 от Устройствения правилник на Министерския съвет и на неговата администрация, внасям за разглеждане в Министерския съвет проект на Постановление на Министерския съвет за изменение и допълнение на Постановление № 66 на Министерския съвет от 1996 г. за кадрово осигуряване на някои дейности в бюджетните организации. 
В § 1 от настоящия проект на постановление се предлага изменение и допълнение в § 1а от Допълнителните и заключителни разпоредби на Постановление № 66 на Министерския съвет от 1996 г. за кадрово осигуряване на някои дейности в бюджетните организации, чрез което се предвижда изрично, че на цивилен служител, назначен по допълнително разписание на длъжностите за Министерството на отбраната, Българската армия или структурите на пряко подчинение на министъра на отбраната по реда на постановлението, за пълно работно време, се определя месечна заплата за длъжност в размера, определен в чл. 1, ал. 4 от постановлението. По този начин посочената разпоредба от Постановление № 66 на Министерския съвет от 1996 г. ще се приведе в съответствие с нормата на чл. 295, ал. 3 от Закона за отбраната и въоръжените сили на Република България /ред. обн. в ДВ бр. 38 от 2024 г./, с която се въведе нов механизъм за определяне на основната месечна заплата на цивилните служители по трудово правоотношение, за които не се прилагат Законът за държавния служител и чл. 107а от Кодекса на труда, състоящ се от два компонента-месечна заплата за длъжност и добавка за работа по чл. 297, ал. 1 от закона. 
Целта е месечната заплата за длъжност на посочената категория цивилни служители да бъде определена в размера по чл. 4, ал. 1 от Постановление № 66 на Министерския съвет от 1996 г. /минималната работна заплата, установена за страната/ като не се допусне намаляване на възнагражденията им, каквото е и изискването на законодателя, предвид разпоредбата на § 9, ал. 2 от Преходните и заключителни разпоредби към Закона за изменение и допълнение на Закона за отбраната и въоръжените сили на Република България (обн.,ДВ бр. 38 от 2024 г). 
С оглед факта, че посочените законодателни промени са в сила от 30 април 2024 г. се предвижда и предвидената промяна в акта на Министерския съвет да влезе в сила от тази дата.
Предложеният проект на акт не води до въздействие върху държавния бюджет.
Изпълнението на проекта на акт не води до изменение на целевите стойности на показателите за изпълнение, в т.ч. ключовите индикатори.
На основание чл. 35, ал. 1, т. 4, буква „б” от Устройствения правилник на Министерския съвет и на неговата администрация към проекта на постановление е изготвена и приложена финансова обосновка.
С проекта на постановление не се транспонират актове на Европейския съюз, поради което не се налага изготвяне на справка за съответствието с европейското право, съгласно чл. 35, ал. 1, т. 3 от Устройствения правилник на Министерския съвет и на неговата администрация.
При изпълнението на процедурата по чл. 26, ал. 2 от Закона за нормативните актове (ЗНА) постъпилите бележки и предложения, както и изложените становища, са отразени в справката по проекта на Постановление на Министерския съвет за изменение и допълнение на Постановление № 66 на Министерския съвет от 1996 г. за кадрово осигуряване на някои дейности в бюджетните организации. В съответствие с чл. 26, ал. 3 и 4 от ЗНА с проекта на постановление са проведени обществени консултации в 14-дневен срок за изпълнение на нормативно определения едномесечен срок на работодателите по чл. 291 от ЗОВСРБ да определят началните и максималните размери на месечните заплати за длъжностите на цивилните служители, произтичащ § 9, ал. 2 и във връзка с § 8, ал. 1  от Преходните и заключителни разпоредби към Закона за изменение и допълнение на Закона за отбраната и въоръжените сили на Република България (обн.,ДВ бр. 38 от 2024 г). 
В съответствие с чл. 32, ал. 1 от Устройствения правилник на Министерския съвет и на неговата администрация материалите са съгласувани с министерствата, съгласно приложената справка.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОЖИ И ГОСПОДА МИНИСТРИ,

С оглед изложеното и на основание чл. 8, ал. 1 от Устройствения правилник на Министерския съвет и на неговата администрация, предлагам Министерския съвет да разгледа и приеме предложения проект на Постановление на Министерския съвет за изменение и допълнение на Постановление № 66 на Министерския съвет от 1996 г. за кадрово осигуряване на някои дейности в бюджетните организации.

МИНИСТЪР НА ОТБРАНАТА


                    АТАНАС ЗАПРЯНОВ

